Papersnake/gushiwen huggingface dataset:
杂述 其二
郑献甫（清代）

西北半荒塞，东南半沃土。昔缩而今赢，地亦不自主。

大抵多水乡，即为众物府。凿淮既通江，扬州多大贾。

人身益就卑，人心益非古。儒生谈地气，龂龂亦何苦。
夜至九十六松山房次秋舫韵
张家矩（清代）

闲云无定岫，百里渡江来。流水孤村夜，蓬门一笑开。

旧题看画壁，新雨过苍苔。今夕山中月，清光照举杯。
大祥后述哀答陈文鸣提学 其一
陈洪谟（明代）

万苦萦心不可论，又看秋色满郊原。孤云逝水归何处，落月啼乌正绕门。

养乏旨甘空往恨，教存忠孝是深恩。因思昔日门墙下，道义能令士习敦。
读刘蕡传
李楷（清代）

李唐叶叶富词臣，今日犹传下第文。留得直言为盛事，千秋原不负参军。
张子中牡丹图
朱继芳（宋代）

写来犹是挟春娇，想见当年魏与姚。
花外小车看未了，杜鹃声里洛阳桥。
寄英公大师
李建中（宋代）

往岁潇湘一相见，诗成野逸笔狂颠。
近闻归住长安寺，松老书窗又几年。
寿纳言许惺初七帙
董其昌（明代）

鹤驭与鸾骖，宁闻剑履参。何如铉鼎贵，更发蕊珠函。

今日矶边吕，当年柱下聃。鸣琴单父记，飞舄尚方谙。

骢马金台骤，蝉貂柏府簪。羊肠曾不顾，龙颔直教探。

如矢心何壮，颓纲力拟担。因怀扇枕恋，不逐饱帆贪。

乐志长衡水，论才自杞楠。枫宸思太岳，霜镜凛寒潭。

九列恒虚左，千寻立斗南。景先真巨手，玄度故清谈。

鲁囧毛成锦，秦淮柳正毵。纳言虞典重，优诏主恩覃。

漫尔前薪积，何妨晚蔗甘。永贞爻用六，不朽事兼三。

兴替关黄绮，逍遥足翠岚。登高大夫赋，中酒圣人耽。

谢傅庭生玉，陶公舆是篮。云林馀硕果，火宅现优昙。

卿月秋光迥，文星爽气含。麻姑能擘脯，青女亦传柑。

仙长颁真箓，天书降蔚蓝。荣观四朝盛，雍拜五更堪。

有客咸歌郢，纷吾亦步邯。宝刀情不浅，琼玖报犹惭。

开社香山后，论交若水涵。蒲轮将有劝，莫倚挂瓢憨。
送郑少府入辽共赋侠客远从戎
骆宾王（唐代）

边烽警榆塞，侠客度桑乾。
柳叶开银镝，桃花照玉鞍。
满月临弓影，连星入剑端。
不学燕丹客，徒歌易水寒。
大衍易吟四十首
方回（元代）

十年女乃字，守节以胜情。
凡诸卦用六，观兹利永贞。
狄仁杰白云亲舍图
郑思肖（宋代）

驻马回头眺碧空，河阳在望去匆匆。吾亲虽舍白云下，岂出梁公一念中。
呈杨溥子
赵蕃（宋代）

晓过子云居，霜风柳未疎。
飘零五年别，断绝一行书。
安否劳苦外，诗编吟诵余。
君宁老骐骥，我已愧春鉏。
【南吕】四块玉 闲适
关汉卿（元代）

南亩耕，
东山卧。
世态人情经历多。
闲将往事思量过，
贤的是他，
愚的是我，
争什么！
续南有嘉鱼
曾丰（宋代）

维夏之时，维孟之月。
谁浪尔迹，于哺于歠。
惟物是訹，与潏俱出。
莫税其{上四下毕}，亦孔之拙。
新建苏明府招饮龙沙会
李孙宸（明代）

郭外仙宫一径斜，千年人说是龙沙。地因幽胜心同远，客为枌榆话转赊。

南浦片云归暮雨，天涯浪迹任浮槎。相逢且醉如渑酒，莫遣春光负落花。
偈颂一百二十三首
释祖钦（宋代）

一夜雨声滴滴，元是檐前雪消。
冷地令人忆著，相国寺里芭蕉。
送邵子文
李新（宋代）

柳映平桥路带沙，行人归思浩无涯。
临岐萧寺琐苍竹，催客杜鹃啼落花。
千里乱山云自暗，一豀流水日空斜。
伊予最是多情乾，为拂前题置碧纱。
彬监寺争田
释法薰（宋代）

衲僧公验既分明，祖父田园尽力争。
他日水云同一饱，几人放筋便忘恩。
远游篇
管讷（明代）

御风日万里，逍遥登远游。竦身青冥表，瞬息四顾周。

目力隘八青，壮志局九州。泰山小封垤，沧海眇浮沤。

俯视澒洞间，万汇等蜉蝣。浩歌挟洪崖，长啸访浮邱。

回飙款阊阖，谒帝十二楼。酌我紫霞觞，遗我青凤裘。

授以长生诀，历劫三千秋。从兹谢流俗，大块同悠悠。
颂古九十八首
释印肃（宋代）

披云带雨凤翔来，住色依声眼不开。
那个不曾通线缝，徒奔南岳往天台。
天阙山绝句
徐铉（宋代）

散诞爱山客，凄凉怀古心。寒风天阙晚，尽日倚轩吟。
雪后至临平与柳子玉同至僧舍见陈尉列
苏轼（宋代）

落帆古戍下，积雪高如丘。
强邀诗老出，疏髯散飕飗。
僧房有宿诗，手足渐和柔。
静士素寡言，相对自忘忧。
铜炉擢烟穗，石鼎浮霜沤。
征夫念前路，急鼓催行舟。
我行虽有程，坐稳且复留。
大哉天地间，此生得浮游。
自太谷上太原访徐伯让主簿不值其二子留饮
谢肃（明代）

太谷县斋中夜饭，太原驿路及晨行。春风马上吹残梦，野水沤边驻远情。

麦叶纤柔青出陇，杨花飘荡雪漫城。如何相访不相见，愁对江南酒一觥。
水龙吟·依然这後村翁
刘克庄（宋代）

依然这后村翁，阿谁改换新曹号。虚名砂砾，旁观冷笑，何曾明号。吟歇后诗，说无生话，热瞒村獠。被儿童盘问，先生因甚，身顽健、年多少。

不茹园公芝草。不曾餐、安期瓜枣。要知甲子，陈抟差大，邵雍差小。肯学痴人，据鞍求用，染髭藏老。待眉毛覆面，看千桃谢，阅三松倒。
蒙恩易镇豫章丐假还乡途中偶成十七首
吴芾（宋代）

崇阁瞰方池，池边绿树围。
披襟临水坐，宁复畏炎威。
大孤山祠
晁补之（宋代）

江吞湖卷气俱豪，崛起孤峰百仞高。
归为婵娟买丝屦，却应还我所忘刀。
怀杭州李二尹
吴克恭（元代）

兰省故人何寂寞，柴门今雨独徘徊。老夫老向愁边去，春日春从病里来。

王粲空传邺下咏，山公不复习池回。箧中书疏愁俱积，忽到思君一屡开。
嘲丁大全
林桂龙（宋代）

稚子如何济急流，一篙才错便难收。
当初把作寻常看，岂料中流解覆舟。
题焦山
张耒（宋代）

焦山如伏龟，万古浸碧浪。
举头北顾海，尾负金刹壮。
我闻城东楼，秀色日相向。
松杉数毛发，人物见下上。
欲携浮丘公，据壳恣潜漾。
仙风如见引，金阙或可访。
杂歌谣辞。邺城童子谣
李贺（唐代）

邺城中，暮尘起。将黑丸，斫文吏。棘为鞭，虎为马。

团团走，邺城下。切玉剑，射日弓。献何人，奉相公。

扶毂来，关右儿。香扫途，相公归。
春首
陈叔达（唐代）

雪花联玉树，冰彩散瑶池。翔禽遥出没，积翠远参差。
风入松·红梅庆六十寿阳回潜谷起＊虬
沈禧（元代）

红梅庆六十寿阳回潜谷起＊虬。万斛灿琳球。芳姿占得先春虬，冰霜操、甘抱清幽。野店溪桥托质，苍松翠竹为俦。寿筵开处接瀛洲。彷佛见罗浮。朱幢绛节参差下，香风霭、共集南楼。为庆人间甲子，来添海屋仙
偈颂二百零五首
释正觉（宋代）

祖华五叶发灵根，端的知恩解报恩。
大仰未忘东寺会，玄沙相继雪峰存。
机梭传处难通路，针芥投时有妙门。
鼻孔放光出气快，当年一斲尽泥痕。
兴上人驻锡姑射之麓他日邀余所居之净乐斋勉为赋此
段克己（宋代）

我爱兴上人，閒处先著脚。虽有买山钱，难寻一丘壑。

向来栖息地，龙象久寂寞。重寻林下径，竹石苦纷薄。

溪水恣交流，岩花自开落。却埽丈室中，一瓶还一钵。

净乐题其颜，尘缘聊解缚。寥寥千载下，此理谁发药。

我今为拈出，未免一重错。有净必有垢，无苦亦无乐。

浑沌元不死，七窍刚自凿。郑重庵中人，万法本无著。

独有太古心，油然满寥廓。
锦帐留春　夜起浮月池上作 
沈谦（清代）

花竹阴森，路通幽沼。楼角银河低绕。度流萤，帘乍卷，海牛轻掉。

微月朦胧故窥人，更不用、兰灯照。

玉簟凉生，画屏人悄。愁听哀蝉微噪。记年时，曾在此，香肩斜靠。

手执齐纫暗思量，闷只把、荷风舀。
雨后
李百药（唐代）

晚来风景丽，晴初物色华。
薄云向空尽，轻虹逐望斜。
后窗临岸竹，前阶枕浦沙。
寂寥无与晤，尊酒论风花。
蒲中杂咏 淙玉亭
赵鼎（宋代）

跳珠溅雪满空岩，疏涤心灵爽气严。彷佛瑶台明月下，佩环声在水晶帘。
七爱诗·李翰林(白)
皮日休（唐代）

吾爱李太白，身是酒星魄。
口吐天上文，迹作人间客。
磥砢千丈林，澄澈万寻碧。
醉中草乐府，十幅笔一息。
召见承明庐，天子亲赐食。
醉曾吐御床，傲几触天泽。
权臣妒逸才，心如斗筲窄。
失恩出内署，海岳甘自适。
刺谒戴接幂，赴宴著縠屐。
诸侯百步迎，明君九天忆。
竟遭腐胁疾，醉魄归八极。
大鹏不可笼，大椿不可植。
蓬壶不可见，姑射不可识。
五岳为辞锋，四溟作胸臆。
惜哉千万年，此俊不可得。
挽周迪功二首
杜范（宋代）

忆昔痴儿幸，联君季氏姻。
两家成契阔，一梦记酸辛。
乡誉闻君子，铭章又古人。
落花愁暮雨，凄冷不成春。
水调歌头 天香姓桂名真
岳瑜（元代）

风清玉蟾莹，霜薄翠鸾愁。夜深羽衣一曲，如在月宫游。色占名园琪树，香动仙岩贝阙，携手正宜秋。登科当小试，私语更低头。赤栏桥，金粟影，绣帘钩。荷花六郎模样，消得一风流。遗落文昌籍姓，重叠太妃名字，声价满神州。贮君鸳鸯阁，期我凤凰楼。
荔子丹
佚名（宋代）

斗巧宫妆扫翠眉。相唤折花枝。晓来深入艳芳里，红香散，露浥在罗衣。盈盈巧笑咏新词。舞态画娇姿。袅娜文回迎宴处，簇神仙、会赴瑶池。
示子
周南（宋代）

编轴初黏饰，窗堂略净蠲。
师前无脱履，弟幼与随肩。
苦柰休多食，精絺不耐撋。
迟明吾语汝，欲睡更来前。
大平
邹浩（宋代）

大施门开陆海中，一时缁素许参同。纵横只见山河露，消息宁知车马通。

帝网重重含宝刹，法轮日日转龙宫。何当去作庞居士，笑指庭花问祖风。
谢三提干召饮三首
陈造（宋代）

坐上红衣未放歌，客间冷面釂金荷。
惊飞可待闻檀板，拟奈吾家故事何。
七夕
宋祁（宋代）

乌鹊桥头羽盖移，秋风长有隔年期。
七襄终日难成报，不是星娥织作迟。
渔翁
刘敞（宋代）

白头老翁披败蓑，求鱼终日罩淮波。波深水阔望不绝，网目虽淮能几何。

大鱼鳣鲟入渊底，小鱼魂鲵登网里。手皲足趼吁可怜，何不为网大如天。
余年六十始入侍禁庭数月又直春宫
姜特立（宋代）

新年出小劫，今日真储宫。
天道周必复，物情穷则通。
春丛无寒荣，秋畲得晚丰。
勿悲夕阳句，犹胜吾家翁。
寄门人侍御陈莱峰
徐佑弦（明代）

董帷忆昔共依依，回首参商定海违。老我鳣堂萝月梦，思君骢辇柏霜威。

望云莫拟陈情疏，恋阙应深补衮衣。圣主只今需硕辅，夔龙迟尔入黄扉。
归去来集字十首
苏轼（宋代）

云岫不知远，巾车行复前。
仆夫寻老木，童子引清泉。
矫首独傲世，委心还乐天。
农夫告春事，扶老向良田。
赤崖
洪咨夔（宋代）

老箐深藏洞，嵌岸峭夹溪。
双扉巫峡似，半壁窦圌低。
落日人烟绝，孤云客路迷。
红旗穿石去，青兕隔林啼。
送李仲和之泉南其子官所
李弥逊（宋代）

吾宗达士人所嗤，官居自视如鸡棲。
十年借屋作僧梦，鱼鼓声鸡长抱饥。
撑肠但有黄卷语，壘磈尽发胸鸡奇。
一朝起就彩衣养，喜气已觉生须眉。
陈龙官清酷似父，五斗未足供朝糜。
芝兰正喜在阶砌，诗礼自可如庭闱。
愿言早试餐玉法，富贵似与长年期。
我今衰白心更老，结习尚馀伤别离。
董风南浦欲分手，菡萏未折凌波姿。
经须痛饮破愁本，酒盏旋折长荷丝。
次韵家室送别
李之仪（宋代）

几年保新阡，托身斗一方。问语得野人，禾黍共登场。

迁疏傥可老，持须时抑扬。顾非马上才，犹怀袖中刚。

西风荡微气，仰视明星光。叩齿咏真主，白眉谁最良。

师门守边钥，表表南方强。逋诛百年寇，敢谓莫我当。

牝鸡久司晨，群吠移当阳。荤膻固难律，谁可无宫商。

堂堂发天机，右钺左仗黄。一旦念风云，果知筹策长。

洗涤尽馀滓，万翼争回翔。能无出囊颖，及顾箕子傍。

平生惯草衣，岂堪事戎行。强歌出塞曲，夭矫参龙章。

蝇因逸骥速，马为奏瑟昂。尚期骛鼓操，奋力起病床。

贺兰夺故穴，安西还旧疆。归上千万寿，重赓庶事康。
咏陈世良天开图画之阁
陈淳（宋代）

九仙来来到筠谷，谁向云端缔高阁。
背倚金山作后屏，左右龙虎交蟠伏。
前头诸峰列碧霄，献奇贡异相联络。
文笔时时气蔚葱，香腾旦旦烟醲郁。
瀑布西奔扈卫雄，席帽东出朝宗肃。
王栏管住不断势，铜鼎蓄就无穷禄。
石潭通贯洗马陂，一派寒流腰带束。
雨暘舒惨变万状，青黄紫绿呈千簇。
十里风光尽入怀，四时春色常在目。
好是天开一图画，丹青巨擘难描摸。
阁中仙翁有佳趣，襟抱磊磊还落落。
饱餐苍秀炯诗囊，静挹青华洗愁斛。
日暄昼永酒三樽，月明夜清琴一曲。
兴来草木欣荣意，意到鸢鱼目飞跃。
此外应无人境喧，於中觉有天真乐。
试问仙翁为阿谁，世良其字陈其族。
次曾宏甫见过二首韵 其一
曾几（宋代）

客有过兰若，交情似竹林。野花无可落，村酒不宜斟。

又得清新句，如闻謦欬音。南坡盟好在，为问几时寻。
赠仁晓禅师竹簟
曹修睦（宋代）

翠筠织簟寄禅斋，半夜秋從枕底来。
若也此时人问道，凉天卷却暑天开。
不寐 其一
倪岳（明代）

一话孤身万斛愁，贫来偏易上心头。无端客枕难成梦，卧听寒更报晓筹。
登苏台用袁宪韵赠两赵干
敖陶孙（宋代）

胜赏多从暇日违，眼中朋友欲星稀。
退休不复思三顾，能赋犹堪广七依。
游鹿台前空逝水，棲乌曲时只斜晖。
书生怀古真痴绝，看尽闲云入栋飞。
内人斜二首
张嵲（宋代）

当日承恩向壁门，今同伧鬼落荒村。
丘坟埋没生秋草，人事如斯讵可论。
颂证道歌·证道歌
释印肃（宋代）

非但我今独达了，万古宗心应不少。
皆从非相入无余，未离形名终莫晓。
赠淳于公归养
梁颢（宋代）

恳辞浮宦振家声，悬忆高堂指去程。
选籍便通闺籍美，彩衣兼映锦衣荣。
推恩半俸供甘旨，守道全家试满盈。
我恨无亲可归养，与君言别若为情。
严子陵
唐彦谦（唐代）

严陵情性是真狂，抵触三公傲帝王。

不怕旧交嗔僭越，唤他侯霸作君房。
读钵山志寄怀薛慰农院长即用其九日澹然招集旃檀林即事原韵
应宝时（清代）

桑根先生其犹龙，入世出世殊凡庸。晚耽泉石岂所愿，早躬轩冕犹非慵。

东床寄我《钵山志》，如向群玉窥嵷巃。相违忽忽逾十载，未得携酒来过从。

金陵自昔最繁盛，劫火之后皆蒿蓬。记曾共蹑翠微顶，放眼一望万古空。

其时意熊尚雄杰，俯视多少岧峣峰。名花未厌鬓毛白，野草犹凝战血红。

寇盗初平四彝服，傲岸身世谁能容。幸蒙圣恩放归去，麋鹿性喜林草丰。

沧江一卧岁顿晚，惟爱深夜闻清钟。虚空打破便无碍，此理真实非机锋。

悬崖撒手百事了，先生之意将无同。桓公鲁公并辛苦，武乡终竟瘁厥躬。

何如靖节与元直，种秫种菜春融融。老方学诗不解律，聊赓长句呈河东。
有客
林大钦（明代）

风烟还梓里，山水仲长园。有客过茅宇，呼童具醁尊。

清歌宜白日，粗粝足寒温。兴阑栖鸟散，相将到石门。
戊子正旦贺寿慈宫二首
程珌（宋代）

凤驾回天仗，鸳班集露门。
须臾趋魏阕，杲日正中暾。
与王子敏相别十年今在汝见招以书往从之闻其斋素卧病以诗劝之肉食
苏过（宋代）

已矣君休问十年，相逢定怪两华颠。长卿犹作文园令，苏晋长斋绣佛前。

隐几不堪居士病，在家空学小乘禅。隙驹安用徒劳苦，为我西来数击鲜。
行迈杂篇六首
黄庭坚（宋代）

白白红红相间开，三三五五踏青来。
戏随胡蝶不知远，惊见行人笑却回。
秋雨
陆游（宋代）

毒热秋未衰，吾庐况浅迫。
虽云日一浴，流汗沾衣帻。
萧萧三日雨，出此炮烙厄。
潇湘应更佳，恨我无六翮。
唐修撰义问挽词二首
苏辙（宋代）

我返南荒日，君临旧许初。
笑谈宽老病，旌旆拥茅庐。
酒盏开虽数，溪堂到尚疏。
谁言生死隔，近在浃旬余。
奉檄往哭象山复会葬及归自金溪留宿本县仙乐观归而作是诗 其一
杨简（宋代）

膏露奚为降，传闻不偶然。两晨呈瑞处，万叶绕炉前。

尝审如饴味，谁操动物权。天权非远近，不可向人宣。
腊月同友寻梅道上登天秀岩和薛中丞叶太傅刻石原韵 其一
季麒光（清代）

此日閒寻最上峰，几盘苍藓隐芙蓉。呼僧细读云边字，忏佛重陈海外踪。

当岭夕阳千树合，匝城烟火万家封。自怜尘迹多潦倒，消息江梅已早逢。
寄米君梦二首
邓渼（明代）

斋居清课不胜书，适性从教请托疏。
未识余生几两屐，且乘中佃一辕车。
披衣艾纳香销后，隐几莲花漏下初。
自觉胸中无宿物，白云朝暮卷还舒。
偶成
李流谦（宋代）

乐天已贵杯常把，元亭虽贫饮亦豪。
等是逍遥吾自择，不能为白但为陶。
分水铺
李次渊（宋代）

青山北去连吴会，绿水东流到八闽。何必此中分界限，普天率土尽王臣。
折桂令·过多景楼
周文质（元代）

滔滔春水东流。天阔云闲，树渺禽幽。山远横眉，波平消雪，月缺禽钩。桃蕊红妆渡口，梨花白点江头。何处离愁？人别层楼，我宿孤舟。
浣溪沙
向子諲（宋代）

瞳日，争插新桃换旧符。”东坡诗云：“老去怕看新历日，退归诗学旧桃符。”古今绝唱也。吕居仁诗有“画角声中一岁除。平明更饮屠苏酒”之句，政用以为故事耳。芗林退居之士年，戏集两公诗，辄以鄙意足成浣溪沙，因书以遗灵照

爆竹声中一岁除。东风送暖入屠苏。瞳瞳晓色上林庐。

老去怕看新历日，退归诗学旧桃符。青春不染白髭须。
秋夜次四侄韵五首 其一
刘跂（宋代）

凉飔起天末，倏已扫庭户。光鲜向时柳，惨淡非其故。

铅华不足恃，美人抱幽素。穷吾分当尔，不为读书误。
蝶恋花 其一 次韵少游二乔观书图
王士禄（清代）

倾鬓颓云肩亸玉。髹几光凝，双映修蛾绿。仿佛风光屏外足。

摊书停却寻春躅。

炉里双烟青断续。玉砌红帘，不似牵萝屋。公瑾伯符皆不俗。

知无一事萦心曲。
贺新郎 读西寺赵吴兴所书虚照禅师塔铭
黄永（清代）

屹尔蹲空碧。手摩挲、碑高几丈，大书深勒。柳骨颜筋争胜外，别有吴兴笔力。

看何似、簪花风格。人待文传文孰待，待行间、珠玉淋漓墨。

天下宝、应同惜。

惊如风雨挥毫夕。堪想像、银钩铁画，腕随心得。舍利光明同照耀，一片大千虚白。

曾经几、露痕霜迹。师弟名声相上下，问今朝、谁拓虚舟碣。

骨朽矣、人犹宅。
偈颂五十一首 其二十九
释大观（宋代）

春风缓，春日暖。山鸟嘲啾，山花烂熳。达磨面壁九年，归宗拭坏双眼。

诸人还会么，南山粲，白石烂。
题竹境
何梦桂（宋代）

种竹元非辟世人，竹环人境似山村。苍苔满径客稀到，云锁閒堂鹤护门。
希夷仙 其二
徐积（宋代）

红尘旧学今虽废，紫府新书近已齐。三十六仙俱不见，玉函金锁印龙泥。
天净沙 独坐感怀
袁思古（五代）

飘然世外孤踪。茫茫万事皆慵。自掩柴扉久卧。长吟寡和。

寒声赖有幽蛩。
梁舍人奉使巴中
杨亿（宋代）

药署深严才草诏，剑关迢递忽乘轺。
霜天歷歷巴猿苦，山路駸駸莋马骄。
梁苑寒风吹别袂，瞿塘春水送归桡。
紫垣遣使非常例，应有星文动九霄。
次韵余翼赠陈长史绘
刘挚（宋代）

变化洪纤付一陶，中楹瞻望赭纱袍。有才元子名为污，失意刘蕡策自高。

青史异时观壮士，黄衣何日调南曹。居闲更觉新诗好，词力还堪仆命骚。
雨后
陈元晋（宋代）

忽雨乾坤变，将秋气候宽。
林亭欣濯濯，柳岸渺漫漫。
一饭饱无那，连村枕可安。
举觞属明月，急雨放云端。
一雨郊原足，神功不作难。
向知天道迩，今幸特情安。
童稚沾衣走，人家傍户看。
翻令五六月，春意转江干。
挽汪守宗博二首
刘克庄（宋代）

还笏归为负耒农，清谈常许奉从容。
刍荛孰肯来询汝，薤水吾无可语公。
怀惠俱垂岘碑泪，旌廉合有寝丘封。
莆人谩课招魂些，应伴迂斋返甬东。
晓入秘书省过三桥
杨万里（宋代）

船底吴侬尚晏眠，一船炊饭数船烟。行人各自东西岸，抵死回头看两边。
十二月二十七日宰执率百官请大行皇帝谥于南郊曰宁宗纪事 其三
魏了翁（宋代）

遇雨权将屋作坛，昊天神主位中閒。吉凶异制今参用，今古殊宜亦并班。
次韵张大经奉寄二首 其一
石宝（明代）

江波东去月生西，花竹深中尚故蹊。尊酒几偿三径约，诗篇难故百年题。

丹心灼灼葵当槛，绿发萧萧水映畦。我亦江南植双桧，月明时有鹤来栖。
饯友之绥安诗
顾野王（南北朝）

谷风扬暖律，扶旭开馀霭。兰芽被平皋，冰澌泮微濑。

悟彼芳岁新，惬此赏心会。丝竹邯郸倡，朋游邺中盖。

贡橘伟含滋，仙鲻妙飞鲙。崚嶒眺广岳，浩溔穷溟海。

众宾悦礼遇，远俗怀仙爱。操输本非工，无讥比曹郐。
毋自欺斋夜宴
高翥（宋代）

毋自欺斋清更严，斋中人物斗之南。
七朝宰相得瞻仰，四海诗人交笑谈。
古调喜听琴再弄，深杯休惜酒重添。
玉堂今夜无宣唤，且与江湖作小参。
赋得山雨欲来风满楼
常纪（清代）

遥天垂雨脚，横地起风头。势忽摇山树，声先彻竹楼。

黑云迷远岫，青野失来牛。老杜成都屋，捲茅似此不。
和刘柴桑
陶渊明（魏晋）

山泽久见招，胡事乃踌躇？
直为亲旧故，未忍言索居。
良辰入奇亲，挈杖还西庐。
荒涂无归人，时时见废墟。
茅茨已就治，新畴复应畬。
谷风转凄薄，春醪解饥劬。
弱女虽非男，慰情良胜无。
栖栖世中事，岁月共相疏。
耕织称其用，过此奚所须。
去去百年外，身名同翳如。
漫兴四绝 其二
项安世（宋代）

平生竹帛最关心，未免干戈老系身。可共儿曹争染刺，大书衔位诧比邻。
江村
陆游（宋代）

误著儒冠不更论，白头且喜卧江村。
林深栖鸟逐更噪，埭近过江终夜喧。
病起日惟翻断简，愁来时亦倒清尊。
自嫌未绝知闻处，尚有僧敲月下门。
送刘明经香谷
黎简（清代）

小楼苦节以诗昌，他日分羹有母尝。士贵及时为孝子，我今垂老贡蛮乡。

一官齿漱冰壶冷，三峡眠浮雪梦凉。更爱神山藐姑射，仙郎冰雪制衣裳。
语儿见新月
徐凝（唐代）

几处天边见新月，经过草市忆西施。

娟娟水宿初三夜，曾伴愁蛾到语儿。
第一百七十八
文天祥（宋代）

鸾凤不相待，白鱼困密网。
但讶鹿皮翁，冥冥任所往。
次韵罗正之朝散到临颍见寄
邹浩（宋代）

何事委天数，平生嗤李寻。同时得君子，如古惜分阴。

白发日非故，黄花秋似深。谁知千里驾，中有岁寒心。
题吴淑妃真子
危稹（宋代）

海静江澄玉雪腮，何年和月下瑶台。
卷中不敢端详看，曾得君王一笑来。
曾子固令咏齐州景物作二十一诗以献 其六 竹斋
孔平仲（宋代）

淅淅风敲韵，亭亭日转阴。公应喜来此，相得岁寒心。
寄莹中
邹浩（宋代）

天道无私果是非，斯人如凤中人机。雄惊一矢从南落，雌领诸雏向北飞。

且与龟龙为伴侣，未应蝼蚁损毛衣。吾皇致理肩虞舜，会见翱翔下德辉。
咏莲
文同（宋代）

全红开似镜，半绿卷如杯。
谁为回风力，清香满面来。
梅花集句 其一八四
李龏（金朝）

月明浑似雪，树老数枝倾。月落江村黑，孤吟意不平。
偈三首 其一
释慧照（宋代）

龙安山下，道路纵横。兜率宫中，楼阁重叠。虽非天上，不是人间。

到者心安，全忘诸念。善行者不移双足，善入者不动双扉。

自能笑傲烟萝，谁管坐消岁月。莫教推落岩前石，打破下方遮日云。
缘识
宋太宗（宋代）

看花终不似春雷，牵引诗情瞑目开。
雨顺风调为上瑞，苍生家足降天来。
友人严文昌近应医士荐余先之京赋诗留别
谢晋（明代）

老年谁不顾家乡，富贵逼人那可量。每叹胸中无异术，何如肘后有奇方。

余因身寄先移棹，君为情牵未趣装。早晚重逢□□□，□□□□□□□。
答陈传
葛守忠（宋代）

华岳三峰客，幽居不记年。
烟霞为活计，云为作家缘。
种药茅庭畔，栽松涧壑边。
暂离仙洞去，可应帝王宣。
次韵章时可
陈造（宋代）

般门难呈拙，抑屋方自咎。
诗肩卓两峰，因君笑今又。
袖手非不佳，拜赐良独厚。
翩翩王公孙，肝肺衷绘绣。
向来传新作，价欲擅文囿。
妙语再堕前，吟玩忘昏昼。
江涛骇澎湃，风竹聆疎瘦。
足我学古心，如饮得美酎。
气无寒郊寒，派续后山后。
采采葩华林，群芳酿孤茂。
错刀合琼瑶，内索惭寡陋。
肯如周人朴，唾去不一嗅。
后滦水秋风词三首 其三
柳贯（元代）

山邮纳客供次舍，土屋迎寒催墐藏。砂头麻姑一寸厚，雨过牛童提满筐。
望云楼
文同（宋代）

巴山楼之东，秦岭楼之北。
楼上卷帘时，满楼云一色。
钱塘怀古
秦堈（明代）

此地繁华已饱闻，却来怀古独情殷。湖心倒浸梁朝寺，峰顶常含宋代云。

夹岸楼台还匼匝，四时箫鼓自纷纭。卯山宫阙荒烟里，只有疏钟送夕曛。
南浦别送嗣淳家兄赴京
李之世（明代）

南浦溪边春水生，攀条不尽别离情。长安车马如流水，天北天南有雁声。
太息
陆游（宋代）

北陌东阡有故墟，辛勤见汝昔营居。
豪吞暗蚀皆逃去，窥户无人草满庐。
妇女之孝二十首·辟司徒妻
林同（宋代）

君父今安在，谆谆免矣乎。
可怜齐女子，不问辟司徒。
七夕
罗隐（唐代）

月帐星房次第开，两情惟恐曙光催。

时人不用穿针待，没得心情送巧来。
感怀二首
文天祥（宋代）

交游兵后似蓬飞，流落天涯鹊绕枝。
唐室老臣唯我在，柳州先绕托谁碑。
泥涂犹幸瞻佳士，甘雨如何遇故知。
一死一生情义重，莫嫌收拾老牛尸。
春江雨
张泌（唐代）

雨溟溟，风泠泠，老松瘦竹临烟汀。
空江冷落野云重，村中鬼火微如星。
夜惊溪上渔人起，滴沥篷声满愁耳。
子规叫断独未眠，罨岸春涛打船尾。
陆尧夫母吴夫人挽词
张嵲（宋代）

在姆毋烦训，承家绰有宜。
辛勤当早岁，宴乐近期颐。
既极南陔养，仍深枫树悲。
他年褒女史，不愧管彤诗。
挽王季海丞相 其二
孙应时（宋代）

海量真无满，天和得大全。朝仪觌麟凤，仙骨称貂蝉。

分陕初聊尔，骑箕遂窅然。平生融泄乐，端不舍黄泉。
饕史谣二首 其一
皇甫汸（明代）

金距雄冠唤德禽，区区哺卵亦何心。瑶盘一荐倾人市，郭外应愁断晓音。
送安西将
张籍（唐代）

万里海西路，茫茫边草秋。计程沙塞口，望伴驿峰头。

雪暗非时宿，沙深独去愁。塞乡人易老，莫住近蕃州。
东池避暑二首 其二
刘敞（宋代）

翠石琅玕色，长杨风雨声。不须醉剧饮，此地有馀清。
贺新凉·再赠柳敬亭
曹贞吉（清代）

咄汝青衫叟。阅浮生、繁华萧索，白衣苍狗。六代风流归扺掌，舌下涛飞山走。似易水、歌声听久。试问于今真姓字，但回头笑指芜城柳。休暂住，谭天口。
当年处仲东来后。断江流、楼船铁锁，落星如斗。七十九年尘土梦，才向青门沽酒。更谁是、嘉荣旧友。天宝琵琶宫监在，诉江潭憔悴人知否。今昔恨，一搔首。
贤者之孝二百四十首·冯豹
林同（宋代）

中人持被覆，尚得帝恩深。
子职竟何是，终求慰母心。
览古
孙枝蔚（明代）

房琯隐陆浑，矫矫负令誉。天下为己任，高谈颇有馀。

一朝将重为，车战竟何如？所恃楫与秩，岂知皆竖儒。

哀哉四万人，流血成沟渠。名士苦无用，万古成欷歔。

有愧诸葛公，不轻出茅庐。
隆兴书堂自警三十五首
陈淳（宋代）

言人必志圣，论学必志道。
有如讲为邦，规模必王佐。
虚谷志归十首
方回（元代）

足欲周寰宇，心终喜故乡。
溪居晨漱洁，山臣暑絺凉。
村酒时时醉，园花日日香。
高曾先垅在，死即葬其傍。
棋盘山
林观过（宋代）

山顶仙翁一局棋，不知人世几推移。玉枰石座今存否，空使朝猿暮鹤悲。
偈四首 其一
释思慧（宋代）

妙高山顶，云海茫茫。少室岩前，雪霜凛凛。齐腰独立，徒自苦疲。

七日不逢，一场懡㦬。别峰相见，落在半途。只履西归，远之还矣。
【双调】折桂令_赠千金奴杏
孔文升（元代）

赠千金奴
杏桃腮杨柳纤腰，占断他风月排场，鸾凤窝巢。宜笑宜颦，倾国倾城，百媚千娇。一个可喜娘身材儿是小，便做天来大福也难消。檀板轻敲，银烛高烧，万两黄金，一刻春宵。
醴泉院
和凝（五代）

万山岚霭簇洋城，数处禅斋尽有名。古柏八株堆翠色，

灵泉一派逗寒声。暂游颇爱闲滋味，久住翻嫌俗性情。

珍重支公每相勉，我于儒行也修行。
屈原庙前观雨，雨止，渡口观鱼
范梈（元代）

乍来倏去峰前雨，半落未开沙际花。春远客怀淹燕雀，年荒民际假鱼虾。

徒闻黄霸能为郡，岂识张骞苦泛槎。早谓仙人无世虑，山深往往饭胡麻。
江亭
利登（宋代）

江亭凭望久，野色暝苍苍。
古木浮寒雾，空山入夕阳。
水流前夜月，风作早来霜。
却笑垂纶者，因渔亦自忙。
题鲍典签芳坞隐居图
刘丞直（明代）

幽胜似仙家，缘云石磴斜。
阴崖留积雪，晴树乱明霞。
寺远时闻磬，溪深未没槎。
抱琴来谷口，多是识桃花。
宝相花
范成大（宋代）

谁把柔条夹砌栽，压枝万朵一时开。
为君也著诗收拾，题作西楼锦被堆。
和副枢吴谏议上元夜从驾至集禧观
文彦博（宋代）

顺时同乐慰邦民，协气和风应早春。斗运帝车遵大路，云从天步绝纤尘。

民瞻玉色欣游豫，岳峙琳宫望省巡。回御端闱张镐饮，兰灯桂魄耀星津。
伴僧行
元稹（唐代）

春来求事百无成，因向愁中识道情。

花满杏园千万树，几人能伴老僧行。
落梅风·斜阳外
李致远（元代）

斜阳外，春雨足，风吹皱一池寒玉。画楼中有人情正苦，杜鹃声莫啼归去。
移官巴陵行有日矣书呈唐德舆程士和梁和仲于去非段元衡邢大声七首 其一
赵蕃（宋代）

骤雨落还收，馀寒去却留。飘零梅树底，髣髴杏梢头。

酒有连朝病，诗从一笑求。平生湖海兴，又复具扁舟。
饯别自解诗
乐昌公主（南北朝）

今日何迁次，新官对旧官。笑啼俱不敢，方信作人难。
唐庄恪太子挽歌词二首
温庭筠（唐代）

叠鼓辞宫殿，悲笳降杳冥。影离云外日，光灭火前星。

邺客瞻秦苑，商公下汉庭。依依陵树色，空绕古原青。

东府虚容卫，西园寄梦思。凤悬吹曲夜，鸡断问安时。

尘陌都人恨，霜郊赗马悲。唯馀埋璧地，烟草近丹墀。
杂曲歌辞 其一 镇西
不详（唐代）

天边物色更无春，祗有羊群与马群。
谁家营里吹羌笛，哀怨教人不忍闻。
上清乐 其七
赵佶（宋代）

赫赫曈曈日九轮，六渊宫殿紫元君。

霞冠锦帔端居暇，披拂祥烟著赤文。
春帖子词·皇后阁十首
宋祁（宋代）

谁道春从何处来，只从金阙遍瑶台。
苍龙便入时巡仗，玉液还飞行庆杯。
微王庙
张嵲（宋代）

叠浪一滩翻积雪，连峰千里送青螺。
微王建国犹来古，山锁丛祠暝色多。
奉寄交代通守王兄兼简胡君二首 其一
罗愿（宋代）

籍甚王文度，同侪意自亲。方舟能送我，别驾苦劳人。

属县应如律，山田向食新。荷花开几许，老子旧凝神。
平章吕公挽词二首
方回（元代）

燕颔逢荆鄂，于今四十秋。
始闻降鬼国，遄见拔泸州。
庙议颛私意，边围堕诡谋。
弃襄不令守，铁锁靠江流。
生朝自遣
沈周（明代）

门前客到鹤先鸣，洒扫茅堂作送迎。座举龙钟先有我，乡寻侪辈渐无兄。

明年七十将来寿，今日三杯见在生。一幅布巾藤作杖，倩谁林下昼閒行。
丁酉重九日宿顺昌步云阁绝句七首呈味道明府
刘克庄（宋代）

九月南州菊未黄，芙蓉取次献新妆。
不妨折取繁红插，四海皆知两鬓霜。
济上行
刘正宗（清代）

百鸟皆有巢，群动各有匹。艰虞生不辰，满目一凄恻。

有客济上来，为我述荡析。势累鬻道旁，云是捷功得。

初但贵红颜，后乃空原隰。红颜供余欢，老稚获赎直。

百年生聚地，千里瀰荆棘。朝廷望拊循，吁嗟谁失职。

同是血气伦，不许恋蓬筚。苌楚古有谣，相对付啾唧。

非无东陵资，安堵正深壁。每读《舂陵行》，泪落沾胸臆。

眼前旌旗红，又向春明出。所愿念疮痍，无使生相失。
酬正录直学
徐鹿卿（宋代）

横浦虽然一角天，周程清化几经年。从前步武堪同辙，近里工经好着鞭。

自笑已居王勃后，相期常恐祖生先。地麟自此符佳谶，魁宿联辉庾岭边。
杂咏下 沃桑陌
洪适（宋代）

植桑非一日，斩伐良不忍。亦欲后人知，爱奇仍务本。
如梦令
贺铸（宋代）

日日春风楼上。不见石城双桨。鸳枕梦回时，烛泪屏山相向。流荡。流荡。门外白苹溪涨。
鹊踏枝·几日行云何处去
冯延巳（五代）

几日行云何处去？忘却归来，不道春将暮。百草千花寒食路，香车系在谁家树？
泪眼倚楼频独语。双燕来时，陌上相逢否？撩乱春愁如柳絮，依依梦里无寻处。(依依 一作：悠悠)
和御制降圣节内中道场睹瑞鹤神雀歌
寇准（宋代）

秋殿霜凝当永夕，灵场斋洁方无斁。
高真谆诲昔亲闻，上帝休无今再觌。
郁葱兮卿云，仙鹤兮不群。
肃清兮采席，神雀兮振翼。
香飘华烛焰亭亭，风度翠帘声历历。
嘉应纷纶宝运昌，圣人功与天无极。
昌甫诗编
韩淲（宋代）

昌甫诗编成甫题，放翁文物海山知。交情生死人谁识，千古绝弦钟子期。
谒金门·文章士
佚名（宋代）

文章士。秀气岳神锺聚。看雕鹏、秋风高举。上青天平步。五五日临夏五。堂上称觞笑语。桂子兰孙齐彩舞。祝寿同彭祖。
送经之偕义斋两舍人入燕并呈善之待制
陆文圭（元代）

君马三渡白沟河，沟水东流青草多。
踞鞍顾盼聊试耳，伏枥悲歌奈老何。
古人千金重然诺，把臂况受生列讬。
肯先申白独辞楚，且伴机云双入洛。
道远始知离别苦，地僻应思宦游乐。
荣名日久当日厌，浮生花开又花落。
平世应无战国材，选贤何日到金台。
寄声玉堂老仙伯，桂树秋风归去来。
丙申六月二十六日作飘风行
释居简（宋代）

疏棂夜肃肃，须臾复萧萧。怒穴土囊口，倏若钱塘潮。

举屋如断土，拔木如拔苗。破山老苍髯，深林古风标。

蟠错黄金园，戛摩丛玉霄。九秋娄战伯，万窍皆声销。

拗折巢鹤顶，攧折潜虬腰。断裂到臃肿，更复论楚翘。

阅世今几何，殒身不崇朝。遂使青童童，不及红夭夭。

痛此梁栋具，充它烹饪樵。多应蜚廉慵，虐致生物妖。

至今月蚀篇，首恶当嘲调。因依获附丽，傲很仍矜骄。

佳树首见凌，绿发首见彫。曷若凉解愠，又令不鸣条。

生春日酣酣，吹雪停瀌瀌。昌稷丰薿薿，殄莠除翘翘。

四郊扫烽烟，九天清泬寥。云开郁蓝天，观阙飞岧峣。

群后灵在兹，不曰舜与尧。愿辍股肱佐，下昌熙洽朝。

天远云不来，借便抟扶摇。
诗
阮瑀（魏晋）

民生受天命，漂若河中尘。虽称百龄寿，孰能应此身。

犹获婴凶祸，流落恒苦辛。
清平乐·梅霖未歇
吴泳（宋代）

梅霖未歇。直透菖华节。荔子才丹栀子白。抬贴诞弥嘉月。峨冠蝉尾＿＿。整衣鹤骨彯彯。闻道彩云深处，新添弄玉吹箫。
题席大光所藏谢安石真
王安中（宋代）

小儿破贼书能置，此貌恐非山泽癯。东山登临犹可状，新亭谈笑若为摹。

虽疑太傅平生在，不比司空少恨无。只写君真便相似，向来宁见管夷吾。
鹊
韩溉（唐代）

才见离巢羽翼开，尽能轻飏出尘埃。人间树好纷纷占，

天上桥尘草草回。几度送风临玉户，一时传喜到妆台。

若教颜色如霜雪，应与清平作瑞来。
寿邱安抚二首
项安世（宋代）

当年诏使再来时，物色依人喜可知。
萱麝半黄宜寿母，箨龙新可见孙枝。
清香画戟沈沈处，永日薰风细细吹。
阁上南山青不尽，一杯相属寿无期。
第五十一仰山山河颂
释义青（宋代）

一句称提万象分，摩竭空自掩重门。

当初衲子微开眼，插箸炉边当火焚。
金刚随机无尽颂 其三 离色离相分第二十
释印肃（宋代）

如来言具足，切莫外驰逐。当体即无馀，曹溪留一宿。
赞密庵禅师
释道生（宋代）

狼毒肝肠，生铁面具。
满口乡谈，唱喏破句。
灭临济正宗，起东山门户。
恁麽出世为人，未免秤鎚蘸醋。
代王维谨挽李察院二首
黄榦（宋代）

关洛萧条南渡日，龟山往事属龙津。
过庭诗礼传宗旨，盖世功龙付后人。
风宪只身中与外，清忠壮节晚如新。
崇兰香歇玉刚折，定与天皇作侍臣。
题梁国英牧牛图
曹伯启（元代）

买得春风黑牡丹，东皋常伴水云閒。披图便觉归耕好，不履危机是此关。
对食有感
陆游（宋代）

杯酌以助气，匕筋以充腹；沾醉与属餍，其害等嗜欲。
歠醨有余与，食淡百味足；养生所甚恶，旨酒及大肉。
老翁虽无能，更事嗟已熟。
勿叹茆三间，养汝山林福。
次韵志宏见示 其二
李纲（宋代）

谪从天上堕人寰，惟有清风夜款关。皓月一轮窥笔砚，白云千里映溪山。

我因拙误无方治，子以才鸣有意攀。须信全齐千驷景，未如陋巷一瓢颜。
洞溪绝句三首
韩元吉（宋代）

溪流直傍长堤去，缭乱半山桃李花。
极知渡口好春色，却下扁舟步晚沙。
王子猷看竹图
郑思肖（宋代）

秋沁徽之骨亦清，翠光如水漾空明。只图一见此君面，谁更问人閒姓名。
西江月 其十二 为枢密太夫人寿
张孝祥（宋代）

畴昔通家事契，只今两镇交承。起居枢密太夫人。

绿鬓斑衣相映。

乞得神仙九酝，祝教福禄千春。台星直上寿星明。

长见门阑鼎盛。
寄陈国镇五绝 其二
欧阳澈（宋代）

才华拔萃东南美，气焰凌空表里清。莫逆于心蒙许友，攀麟雁塔要联名。
游仙一十九首 其十七
郭祥正（宋代）

神凝光自生，洞房玄照映。青丝散垂腰，目采流玉镜。

共谈上清事，精微寄馀咏。乐酣会既分，双驾还霄岭。
次余仲庸松风阁韵十九首 其五
裘万顷（宋代）

恰则梅边春意萌，困人天气又清明。
炉熏茗碗北窗下，卧听绵蛮黄鸟声。
次韵季直小疾初愈见寄
喻良能（宋代）

暌违才一日，怀想似三秋。
忽得五字句，真成百不忧。
荷花要同赋，竹径拟清游。
明夜月华满，杖藜能过不。
听琴
王建（唐代）

无事此身离白云，松风溪水不曾闻。

至心听著仙翁引，今看青山围绕君。
读元史三首 其三
顾嗣立（清代）

文章开鲁姚，元气尚团结。万历置奎章，作者首虞揭。

金华接踵兴，儒林推四杰。为学务根柢，行文净冰雪。

古藻扬清光，煌煌照碑碣。一代制作手，小儒尽咋舌。

同时惟欧阳，瓣香乃祖烈。后来宋太史，犹承黄柳诀。

斯文如江河，源远流不韵。猗欤百年间，生才竟殊绝。
次韵朱宣州见寄
洪适（宋代）

十载萧萧麋鹿姿，那知出守得同时。黄山白水空孤讽，叠嶂双同属好诗。

击柝晓传邾子国，举鞭春到习家池。只今霖雨思贤佐，会见丝纶下王墀。
临江仙第二体 朝雨
严曾杼（清代）

霂霢窗西雨似丝。潇疏风透帏时。妆台临镜起梳迟。

回身自叹，瘦影觉难支。

未必工诗偏耐病，终朝闲数花丝。生憎落纸即愁思。

花笺高阁，万事不如痴。
满江红 赏春
盛颙（明代）

晓来翘首，东风外、桃粗李俗。见草茵铺翠，柳丝缲绿。

燕子入帘寻旧垒，莺儿出谷迁乔木。喜杏花村里，酒旗高，香醪熟。

戴角巾，试春服。步芳径，歌新曲。趁暮年行乐，懒随时逐。

踏月不嫌归去晚，追游更秉良宵烛。怕絮飞花落，杜鹃啼，春归促。
哭李在湄二首 其二
卢元昌（清代）

薄宦天涯客，频年几个回。挑灯搜鬼录，把酒话泉台。

后死青山在，馀生白发催。羊城李少府，丹旐早归来。
早春陪崔中丞浣花溪宴得暄字
张谓（唐代）

旌节临溪口，寒郊斗觉暄。红亭移酒席，画鹢逗江村。

云带歌声飏，风飘舞袖翻。花间催秉烛，川上欲黄昏。
摸鱼子 同山表兄招同右吉、子葆、锡鬯集倦圃，命赋槜李，用锡鬯韵
沈皞日（清代）

向金陀、浓阴曲院，垂垂犹带清露。主人投客含消味，早是玉壶无暑。

精舍古。自梦杳、藤墙几度能逢汝。白沙翠渚。记步屧春风，秾花缟夜，吹落半庭雨。

酒方半，洗盏重教就树。小冠欹侧容与。翾飞楚雀衔残后，那得筠笼携取。

嚼少许。把纤核、怀归便拟分栽去。停杯此住。想昨日湖南，低枝小摘，齿软越溪女。
浣俗轩五首为孙德谦 其三
黄佐（明代）

同调子鸣鹤，异臭谁断金。皎皎嘉石阳，肃肃棘树阴。

循除听流水，钩帘见鸣禽。啸傲层轩内，聊用洗我心。
与诸友游杨氏池上呼王隐居小饮晚登书台 其二
王灼（宋代）

台山如招人，突兀城南隅。我来有佳兴，不辞石磴纡。

步穷孤绝顶，局局万丈馀。永怀旧刺史，儒冠此研书。

竟以印绶归，荣光烛乡闾。世事几反覆，百年等须臾。

地闲芳草积，树暗怪禽呼。空留好书名，永与此山俱。
反北山嘲
潘音（元代）

达人知进退，曲士岂同谋。尽使藏身去，谁当为国忧？

烟霞成痼癖，声价藉巢由。虎啸雄心在，胡为鹤唳愁。
山中玩物杂言十首 其九
戴表元（宋代）

圃人忧孽虫，为蔬畜鸡雏。小鸡择虫啄，大鸡遂啄蔬。

虫去蔬亦尽，对之可欷歔。昂昂高冠帻，反不小鸡如。
战国吟
邵雍（宋代）

七国之时尚战争，威强智诈一齐行。
廉颇白起善用兵，苏秦张仪善纵横。
朝为布衣暮衣卿，昨日鼎食今鼎烹。
范雎谢相何心情，蔡泽入秦何依凭。
始皇奋袂天下宁，二世乞为氓不能。
三千宾客愤未平，百二山河汉已兴。
所存旧物惟空名，残阳衰草山川形。
都似一场春梦过，自余恶足语威狞。
西山
常建（唐代）

一身为轻舟，落日西山际。
常随去帆影，远接长天势。
物象归馀清，林峦分夕丽。
亭亭碧流暗，日入孤霞继。
渚日远阴映，湖云尚明霁。
林昏楚色来，岸远荆门闭。
至夜转清迥，萧萧北风厉。
沙边雁鹭泊，宿处蒹葭蔽。
圆月逗前浦，孤琴又摇曳。
泠然夜遂深，白露沾人袂。
钓台
李廌（宋代）

山东太白谪仙人，笔卷天河气拂云。
百代公卿嘲哂遍，清溪石上想严君。
答俗人
陈子升（明代）

天苍地莽，飘然一客。虎变龙文，鸿荒自辟。南郭天籁，东方星谪。

鸿可钓兮为任，雀可罗兮似翟。碎京市之胡琴，语寒山之片石。

抗往古兮论生平，君不可兮知姓名。四百峰头春色在，荷锄独往种瑶英。
玉井亭观白莲二首
杨万里（宋代）

红芙蕖杂白芙蕖，红底终稠白底疏。
速折当头一莲叶，莫令遮却雪肌肤。
寄张仲甫
皇甫曾（唐代）

悲风生旧浦，云岭隔东田。伏腊同鸡黍，柴门闭雪天。

孤村明夜火，稚子候归船。静者心相忆，离居畏度年。
题衍圣公所藏范尧山水图
李东阳（明代）

高山隆隆石磊磊，长流奔湍转深汇。杈枒老树生古枝，上有悬菌赘成瘣。

凌兢石路难容车，舣舟欲渡江无涯。骑驴过冈驴脚跛，行客关山应苦嗟。

大行岧峣剑门远，不是天台还阆苑。世閒平地能几何，万里江山隘双眼。

良工此画谁与传，北人云是范华原。风多岁久缣素裂，隐隐断墨尘埃间。

尼山孙子簪缨客，坐爱清风洒堂壁。平生幽赏几人同，嗟我尚抱山林癖。

岱岳峰高泗水深，向来瞻望空至今。登高作赋非吾事，不尽乾坤仰止心。
中秋鸳湖夜别
周文（明代）

泣别鸳鸯湖，湖流泪不竭。
去住无两心，水天有双月。
郡斋夜坐寄旧乡二侄
许浑（唐代）

千官奉职衮龙垂，旅卧淮阳鬓日衰。三月已乖棠树政，

二年空日竹林期。楼侵白浪风来远，城抱丹岩日到迟。

长欲挂帆君莫笑，越禽花晚梦南枝。
陈令君增诚斋三三径为十二径次韵
朱继芳（宋代）

四家三径各风流，今古悠悠貉一丘。
拍瓮新篘浮腊腻，绕堤老柳弄春柔。
日边黄纸催人去，霞外山听鹤留。
若问西畴蓑笠事，合还陶令一孤舟。
南归渡扬子
徐延寿（明代）

浩浩悲歌击楫声，瓜州镫火聚寒城。空言天堑分南北，不使中原罢战争。

漂泊孤身衣有泪，兴亡终古水无声。惟余两点金焦在，日见潮痕落又生。
湖州歌九十八首 其九十六
汪元量（宋代）

夜来酒醒四更过，渐觉衾裯冷气多。
踏雪敲门双敕使，传言太子送天鹅。
师行讨逆已经六载将士各有怀归之思因跻苍梧三合山有感而作
顾八代（清代）

四望山河感夕晖，南州久陷虎狼围。版图玷缺思全复，寇盗猖狂笑彼威。

铜柱功勋应早建，碧鸡将士莫怀归。来朝入阵还堪试，参赞无须著铁衣。
赠迮元霖
贝琼（元代）

迮生固长贫，赋诗朝忍饥。
破裘连百结，但觉诗愈奇。
锵然击天球，未作秋蛩悲。
呜呼识者死，举国无人知。
鼓柁洞庭湖，远过三高祠。
我无一斗酒，为生开两眉。
宇宙非不大，四顾将安之。
日落万山黑，百鸟争寒枝。
翩翩五色凤，寂寞双翅垂。
圣人坐明光，迟汝一来仪。
钱方言岩仲之泰尉尤溪二首
王迈（宋代）

莫作寻常一尉看，斯人能大所居官。
才高不数麒麟楦，气盛曾排虎豹关。
初筮事人须以直，有心及特莫辞难。
此行有一为君贺，刺史贤如元次山。
春词 其二
谢逸（宋代）

午睡醒来炷晚香，麝煤冉冉袭衣裳。垂杨莫道无才思，故遣飞花入洞房。
十八日潮
陈师道（宋代）

一年壮观尽今朝，水伯何知故晚潮。
海浪肯随山俯仰，风帆长共客飘摇。
寓陈杂诗十首 其七
张耒（宋代）

疲马龁故草，闭门苔藓深。閒坊居人少，秋日疏槐阴。

境寂心亦閒，萧然散巾襟。静中有深趣，因见至人心。

谷神古不死，兹理良可寻。无令儿辈觉，一抚无弦琴。
过徐州有感
江源（明代）

使旌又向彭城过，细柳薰风旧路蹊。舟棹下洪湍水恶，仆夫牵缆和歌齐。

沐猴人去遗墟在，放鹤亭空落日低。我欲凭高望京国，白云烟树眼中迷。
喜适莺 赠道友
王哲（金朝）

问公为善。这大道无方，如何回转。猛舍浮华，搜寻玄妙，闲里做转修练。认取起初真性，捉住根源方便。本来面。看怎生模样，须令呈现。亲见。堪相恋。请向绛绡宫里，开琼宴。会上明明，霞辉万道，射透玉丝瑶霰。一粒宝珠昌莹，滚出光同飞电。彻中央，大罗天归去，永除迁变。
夜宿马王阁都纲胜义天精舍
陈琏（明代）

石壁风飕飕，山房人寂寂。清心契神境，万虑若冰释。

揽衣起徘徊，自扫松下石。忽闻孤鹤声，满庭秋月白。
句
林士表（宋代）

有书来进御，无语不关农。
郡圃残雪
章甫（宋代）

半依篱脚半依城，多傍梅边水际亭。
最是晚晴斜照里，黄金日射万银星。
临安三绝 将军树
苏轼（宋代）

阿坚泽畔菰蒲节，玄德墙头羽葆桑。
不会世间闲草木，与人何事管兴亡。
龙兴寺小饮呈表臣元珍
欧阳修（宋代）

平日相从乐会文，博枭壶马占朋分。罚筹多似昆阳矢，酒令严于细柳军。

蔽日雪云犹叆叇，欲晴花气渐氛氲。一樽万事皆毫末，蜾蠃螟蛉岂足云。
念奴娇 青县渡口
周思兼（明代）

早春和煦，正宝鞍争道，雕轩盈路。远近轻雷喧紫陌，尘暗垂杨古渡。

一叶扁舟，半篙新水，便凌风轻度。光涵云影，数行鸿雁归去。

回首两岸云填，马嘶人语，况青楼日暮。海宇无风波不动，遥望高帆行处。

缓带轻裘，葛巾道履，有良朋三五。江津徐步，夜深重会逆旅。
和李提学存耕铅山酌廉韵
王奕（元代）

先生在荷峰，此日赋泉石。
及今又重午，领客酌莲碧。
教雨落九垓，随地成廉泽。
师友系天伦，岂必同过客。
孔孟与曾颜，日月照不息。
袖香拜邹鲁，历历抚遗迹。
沂水并尼山，雩坛俨如昔。
晞发濯我缨，埃溘尽湔涤。
归来见佳吟，转觉肝胆易。
此事不得再，此日良可惜。
自怜饮食身，犹受气形役。
何当坐百原，一啸脱尘屐。
登立鱼山
艾丑（宋代）

杳杳灵岩洞府深，有人岩下振潮音。
龙天耸听生欢喜，留得神鱼立到今。
赠鲁振之祭酒园居
孟洋（明代）

鲁连不受平原赠，长揖归来住海滨。宁独彩毫干日月，时看玉剑动星辰。

窗含花竹云争入，江引凫鸥日自亲。天下苍生望安石，凭君莫作武陵人。
以鼎炉遗关子东有诗相谢次韵
王之望（宋代）

赠君剑川八卦鼎，一饼清泉终日然。
净几明窗读周易，妙香时炷不论钱。
访石子涧外兄林亭
梅尧臣（宋代）

前日秋水涨，昨日秋水落。
偶来寻隐居，曾未乖宿诺。
竹底除旧径，藤蔓系新彴。
马留岸傍树，风扫林下箨。
既能置鲁酒，又复饷楚{左食右乍}。
谁知北南涧，照影似清洛。
平生爱幽旷，敛迹诚非错。
新塘夜归
陆游（宋代）

烟月茫茫十里堤，数声渔唱埭东西。
旋烧新兔倾村酒，扶得归来醉似泥。
街西居三首
姚合（唐代）

受得山野性，住城多事违。青山在宅南，回首东西稀。

浅浅一井在，数家同汲之。独我恶水浊，凿井庭之陲。

自凿还自饮，亦为众所非。吁嗟世间事，洁身诚难为。

日出穷巷喜，温然胜重衣。重衣岂不暖，所暖人不齐。

兀兀复行行，不离阶与墀。

丈夫非马蹄，安得知路岐。穷贱餐茹薄，兴与养性宜。

乃知长生术，豪贵难得之。
客有谈嘉佑间事者一客瞪目不应及闻介甫新事
张九成（宋代）

吾道何衰只怆神，六经文字变仪秦。
魏侯酷喜听新乐，中尉生仪好杀人。
海鸟错将金奏眩，叶公元爱画龙真。
不逢伯乐休骧首，忽遇长沮莫问津。
杂咏五言五首
刘克庄（宋代）

传呼尤赫赫，变灭忽休休。
鸿笔铭勋绩，蝉冠敛髑髅。
次韵朝阴二首 其二
释德洪（宋代）

稻田翠浪翻，风叶朝露滴。按行阡陌间，归来袍裤湿。

駮云漏日脚，窗户空翠入。当年走京尘，日莫驰山驿。

此生弹指间，强半是悲戚。朅来效支遁，买山老闲寂。

君真许询辈，诗语时见及。
同李侍御萼、李判官集陆处士羽新宅
皎然（唐代）

素风千户敌，新语陆生能。借宅心常远，移篱力更弘。

钓丝初种竹，衣带近裁藤。戎佐推兄弟，诗流得友朋。

柳阴容过客，花径许招僧。不为墙东隐，人家到未曾。
和子野郊居见寄
仇远（元代）

因子洮湖归钓鱼，西湖我亦念吾庐。
途穷但觉知心少，性直由来料事疏。
爱把琴弹招隐操，忍拈笔写绝交书。
人间喜怒须臾事，暮四朝三任众狙。
喜晴
张九成（宋代）

今晨日色佳，一洗数夕阴。
开门玩秋色，爱此佳山林。
人事端可绝，俗虑莫相侵。
绿绮奏流水，门外无知音。
乞假十日日课一诗兴到吟成不计工拙虽数茎拈断亦养疴之一术也 其一
乌尔恭阿（清代）

我忆潭溪寺，潺湲梦亦清。月高松下立，云起石中行。

采蕨分尝美，听鹂独解酲。山僧多慧力，药草尽知名。
夏云峰 夏雨
陈维崧（清代）

楚簟生波，湘帘著水，夏浅胜春时候。豆棚底、心情小恶，楝花外、年光空逗。

记三春、帽影衣香，漫细数、疏狂未居人后。奈六幅蒲帆，归吴虽健，却又愁如中酒。

况是梅天丝雨僽。尽挼蓝野水，点来都皱。一生事、秧车催去，四月景、蚕房撋就。

倚小楼、看尽吴田，只漠漠阴阴，不堪回首。且白练裙，绿苔钱，閒写小词怀友。
和伯中尚书闻琵琶诗一绝
宋庠（宋代）

香拨檀槽奉客杯，细音馀响碎琼瑰。
只应强作弦中误，且欲周郎一顾回。
暗香·壬戌奉读逸兄春雪见忆新词，敬和
魏元戴（清代）

窗前雪色。是天增一倍，幽人寒洁。休要春晴，总把花枝数分勒。

可惜遁荒季子，爱管领、沧江萧瑟。却劳想、柏榼蕉龛，欢聚不多得。

空忆。天极北。有玉树交枝，冷犯孤日。苍茫独立。顿袖寒生帽檐侧。

一片光摇银海，经千态、浮云变灭。但冉冉消不尽，春风词笔。
望远行·欲别无言倚画屏
韦庄（唐代）

欲别无言倚画屏，
含恨暗伤情。
谢家庭树锦鸡鸣，
残月落边城。
谢欲别，马频嘶，
绿槐千里长堤。
出门芳草路萋萋，
云雨别来易东西。
不忍别君后，
却入旧香闺。
浪淘沙 春雨
熊琏（清代）

水墨画遥天。绿涨平川。东风寒上七条弦。料得当筵人薄醉，半臂频添。

淅沥洒窗前。春色谁怜。海棠垂泪柳拖烟。一带高楼帘不捲，闲煞秋千。
点绛唇（赋登楼）
王灼（宋代）

休惜余春，试来把酒留春住。问春无语。帘卷西山雨。

一掬愁心，强欲登高赋。山无数。烟波无数。不放春归去。
挽程伯禹 其一
王洋（宋代）

盛德师千古，高名满四方。位登三品贵，身任百夫防。

公在衣冠重，公归远近伤。哀荣终始事，褒典在徽章。
横溪堂春晓二首 其二
虞似良（宋代）

田塍常满雨常馀，绿遍溪南我独无。珍重天公不遗物，也分馀润到菖蒲。
月夜与张将军及诸贤合饮海舶即事 其二
王世贞（明代）

万顷清光溢建牙，孤城隐隐送悲笳。真人自稳凌风叶，使者频窥贯月槎。

急下酒筹缘舞柘，繁敲羯鼓为催花。不须指点蓬莱境，回首人间便可夸。
观城上梅花忆和
刘敞（宋代）

城头梅树花初发，每到花前忆剡中。白水碧山应不少，与谁携手过春风。
和人七夕
杨万里（宋代）

爱月斜仍细，占星久未过。
浪传商用事，正苦汗成河。
蛛喜今宵缀，蝇憎昨日多。
吾文那乞巧，诗或拟阴何。
元日恩赐柏叶应制（景龙四年）
李乂（唐代）

劲节凌冬劲，芳心待岁芳。能令人益寿，非止麝含香。
何府君 其二
魏了翁（宋代）

橐装随宝剑，将水过荆州。世事云翻手，客程风打头。

空回剡溪棹，莫挽海山舟。欲报何嗟及，堂堂閟一丘。
庞道者绣观音赞
黄庭坚（宋代）

八万四千唯两臂，三十二应无来往。
悲观一切造诸业，慈观诸业炽然住。
清净观时无本根，幻影重重蒙古佛。
有能出世自观音，即受老翁无畏施。
女坟湖（即吴王葬女之所）
皮日休（唐代）

万贵千奢已寂寥，可怜幽愤为谁娇。

须知韩重相思骨，直在芙蓉向下消。
南歌子
陈克（宋代）

爱日烘晴书，轻寒护晓霜。小春庭院绕天香。仙风珊珊来自、五云乡。

庭下芝兰秀，壶中日月长。要看发绿与瞳方。一笑人间千岁、饮淋浪。
送尧夫知河中府二首
司马光（宋代）

耆老承风旧，比纶锡命新。
展禽安屡黜，原宪乐赏贫。
妨志穷通壹，论交表里真。
但祈深自重，膏泽望斯民。
西江月
向滈（宋代）

流水断桥衰草，西风落日清笳。往来赢得鬓边华。此去征鞍休跨。烟溆绿深陂筱，霜篱红老江花。青山尽处是侬家。拟唤渔舟东下。
废宅
方干（唐代）

主人何处独裴回，流水自流花自开。若见故交皆散去，

即应新燕不归来。入门缭绕穿荒竹，坐石逡巡染绿苔。

应是曾经恶风雨，修桐半折损琴材。
自瀛德趋东昌道中杂言八首 其二
蔡文范（明代）

甸服仍周典，沟渠自禹功。幽并千涧合，江汉万方同。

翠柳沿堤暗，雕枫积坞红。谁家调锦瑟，清宴小楼中。
偈颂一百零二首
释慧远（宋代）

一雨洗郊原，千山锁寒色。
底事不须论，元胡口门窄。
流寓海陵半年忽得周元仲分宁书欣慰与常日不
晁说之（宋代）

海陵士子江东客，我到海陵无主人。
苍波知君到何处，直待书来消息真。
与君相去岁月久，世事茫茫谁出手。
桑田欲变仙人去，鹤驾云軿安得取。
愁肠出泪付沧波，江上秋风柰我何。
何处云山君待我，更烦先寄彩云歌。
局中即事用壁间韵 其一
洪刍（宋代）

老屋疏窗窈窕深，铺松缚竹作清阴。数竿风筱天然笑，惟有此君知我心。
海康书事十首
秦观（宋代）

裔土桑柘希，蚕月不纺绩。
吴绡与鲁缟，取具{左舟右网}船客。
一朝南风发，家室相怵迫。
半贾鬻我藏，倍称还君息。
李亨庵见枉因示佳制用韵感赋
赵完璧（明代）

小洞传呼启碧萝，逢迎无奈竹婆娑。山樽有兴花为妓，檀板无声鸟作歌。

宦海冠裳萍梗迹，浮生日月玉人梭。寇公此日真难借，白首相酬莫厌多。
绝句
王谌（南北朝）

紫燕黄鹂兴已阑，薰风庭院绿阴寒。
儿童竞说新篁长，只隔前窗懒去看。
忆少年 题施肇曾松陵共证图
杨玉衔（清代）

宦游倦矣，逃禅逃酒，家园春色。杨花最堪笑，老天涯为客。

继佛印、东坡非赤壁。有衡阳、道元侍侧。一襟软红外，剩松阴漾碧。
濠州七绝 其一 涂山
苏轼（宋代）

川锁支祁水尚浑，地埋汪罔骨应存。樵苏已入黄能庙，乌鹊犹朝禹会村。
虎丘六绝句·白莲池
范成大（宋代）

碧泓白石偃樛枝，爱水嫌风老更低。
潭影中间龙影卧，一山好处没人题。
琐窗寒·寒食
周邦彦（宋代）

暗柳啼鸦，单衣伫立，小帘朱户。桐花半亩，静锁一庭愁雨。洒空阶、夜阑未休，故人剪烛西窗语。似楚江暝宿，风灯零乱，少年羁旅。
迟暮。嬉游处。正店舍无烟，禁城百五。旗亭唤酒，付与高阳俦侣。想东园、桃李自春，小唇秀靥今在否。到归时、定有残英，待客携尊俎。
双溪驿
何恭直（宋代）

唐山山下双溪上，城堞参差图不成。
已许开帘见山色，何妨欹枕听溪声。
疏泉尚想前贤意，美俗犹存太古情。
试向丹楼望原野，青青菖叶正催耕。
水经注·拒马河
郦道元（魏晋）

巨马水又东，郦亭沟水注之。水上承督亢沟水于逎县东，东南流，历紫渊东。余六世祖乐浪府君，自涿之先贤乡爰宅其阴，西带巨川，东翼兹水，枝流津通，缠络墟圃，匪直田渔之赡可怀，信为游神之胜处也。其水东南流，又名之为郦亭沟。
初归咸宁宅坐北斋作二首
宋庠（宋代）

柳市西头最远坊，归来先扫读书堂。
闲园别有风流意，无限苔花上石床。
一萼红 赋红梅，次郭南湖韵
陶宗仪（明代）

水云乡。又南枝逗暖，绰约汉宫妆。春艳浓分，朱铅浅试，翠袖独妆修篁。想应道东风料峭，翦霞彩，零乱补绡裳。勾漏尊真，丹丘授诀，傲睨冰霜。毕竟孤标还在，纵夭桃繁杏，难侣寒香。玛瑙坡头，珊瑚树底，江南别是春光。且莫妆、高楼玉管，怕轻盈飞处误刘郎。依旧小窗疏影，
鹧鸪天 闻张子荩捷报呈学使公二首 其一 有序
徐渭（明代）

试选蛾眉几许长。纤纤侵入鬓云黄。天边夺得初三月，镜里描云第一双。

真国色，好天香。安排枕席待君王。越溪多少莲舟女，老却失颜不嫁郎。
覆船山
吕南公（宋代）

峨峨覆船山，特起秀蟠勃。当前百十里，已见青突兀。

行瞻渐详谛，依约认毫忽。西峰自排列，俨若魁健卒。

群阜复东回，钦如搢圭笏。横冈挺戈剑，坚重不可杌。

峻岭扰騧骊，豪雄欲相揬。或宽侔放荡，或迫类■■。

或象喜纡馀，或同怒诟咄。林高盛巾帼，畬破露鬝秃。

有险状饥癯，有坌似壮腯。伟哉形态众，尽叙难以猝。

忆随游览后，深入禅宅窟。樵径坦复崎，遥村现还没。

是时五月晦，寒气尚切骨。汲泉煮茶云，石鼎沸鬻雪。

夜垂纸帐卧，疑近鬼窸窣。晓引杖屦行，岩峦遍缘踤。

幽坡兽跳■，佳树鸟咽嗢。飞瀑下层崖，铿清断污淈。

分流浃田壤，千里利耕搰。爱此爽洒都，拟咏屡蹇讷。

何由结庐舍，静取蔬茹捽。梦想空洞灵，孤云动飙𩖨。
舟中感怀三绝句呈太傅相公兼简岳大用郎中
陆游（宋代）

梦笔亭边拥鼻吟，壮图蹭蹬老侵寻。
不眠数尽鸡三唱，自笑当年起舞心。
玉楼春
刘克庄（宋代）

年年跃马长安市。客舍似家家似寄。青钱换酒日无何，红烛呼似宵不寐。易挑锦妇机中字。难得玉人心下事。男儿西北有神州，莫滴水西桥畔泪。
陪子华燕醮厅
司马光（宋代）

簪裾丞相阁，林沼令君家。烟曲香寻篆，杯深酒过花。

霏微烬沈水，馥郁渍榠柤。愧乏相如赋，陪游托后车。
雨中次韵两绝
洪咨夔（宋代）

积多云鹤岩前雨，种遍长松墓上田。
丰歉相乘天有数，今年管取半三钱。
早赴临台立马待漏口号寄弟群
窦牟（唐代）

上陌行初尽，严城立未开。人疑早朝去，客是远方来。

伏奏徒将命，周行自引才。可怜霄汉曙，鸳鹭正徘徊。
言诗
释行海（宋代）

句织天机字字难，冥搜长在寂寥间。
每惊白雪阳春变，未放光风霁月闲。
子美到今谁是史，仲尼亡后不曾删。
衰吾欲话平生志，安得重逢饭颗山。
寄何晋之直阁
曾几（宋代）

别来不寄一行书，贝叶琅函想自娱。喜得直庐新内阁，梦成同舍旧东都。

绝知笔底鶱腾在，未省体中安隐无。见说闽山小儿子，夤缘即罢数趋隅。
杭州次周大韵
蔡肇（宋代）

只占西湖不占田，六莲重到欲忘年。
惭无佳句追和靖，聊取幽芳荐水仙。
对面文章能发兴，脱身朝市已称贤。
江边五月梅天雨，拎附齐舲过冷泉。
将归五羊赋谢梁遂良侍御
黎兆鏊（明代）

二天分两地，回驭值埋轮。朝日不到峡，秋风思故人。

槿花随委路，棕叶贴轻身。心共羊肠绕，回看处处春。
离亭燕 湖汊写望
程颂万（清代）

才过苹乡几曲。添了数湾芦竹。点点白鸥天外堕，错认蒲帆十幅。

欲化冷鸳鸯，伴取渔娃双宿。

一转一层波绿。一望一重烟复。湖雁也如人意懒，不向沙汀晚浴。

远浦断炊烟，知有三间渔屋。
浣溪沙·散步山前春草香
张淑芳（宋代）

散步山前春草香。朱阑绿水绕吟廊。花枝惊堕绣衣裳。
或定或吟江上柳，为鸾为凤月中篁。为谁掩抑锁芸窗。
禽言九首·接客
刘克庄（宋代）

向来客至投辖留，而今避客如避仇。
山禽儆我似有理，何不握发更倒屣。
禽兮禽兮汝岂知，人生衰旺各有时。
主人老病客勿怪，爨冷樽空无管待。
海棠洞
曾几（宋代）

玉颊酒潮红，醉头扶不举。
杜老岂无诗，应为六丁取。
雪泥一印诗余删存
王照（宋代）

彭泽当年斗米，少陵此日渔翁。北山倾黛腻波中。

浓蘸一竿翠重。

园果肥添雨雨，林花乱舞风风。老仙不醉总颜红。

手摘金团如瓮。
初春夜过西池书斋留酌赋得钟字
谢榛（明代）

燕台故事老年踪，楚调狂歌圣代容。乘兴西来秋草遍，凭高北代暮云重。

自疏客计閒长铗，几向王门驻短筇。春酒淹留何限意，满城华月夜深钟。
与李文叔夜谈
晁补之（宋代）

中庭老柏霜雪里，北风烈烈偏激耳。
诵诗夜半舌入喉，饮我樽中渌醽美。
升堂辞翰愧非有，何异还家数其齿。
文章万古犹一鱼，乙丙谁能辨肠尾。
更惭颇似会稽康，欲语常遭士瑶柅。
广陵八月未足言，曾使酲醲涊然起，
安得谭如子枚子。
雪霁
张侃（宋代）

微雪寒侵煖，新晴风扫氛。天公念穑事，秋稼定如云。
寄子由
孔平仲（宋代）

晨兴悲风鸣，霜霰集我屋。忽惊岁云晚，日月疾转毂。

穴虫知天岁，闭户各潜伏。而我亦劳止，扰扰尚驰逐。

宵征戴星明，暮饭多见烛。灰尘彫须眉，铜臭蚀肌肉。

念当投劾去，牵系五斗粟。岂无数亩田，亦有千个竹。

平生羡为农，水旱忧不足。空效鸟雀饥，唧啾如聚哭。

内顾复迟回，行藏类羝触。长卿著犊鼻，扬子投天禄。

岷峨能生贤，独不主为福。如君乃栖栖，似我宜碌碌。

连山积雪壮，霁色明群玉。对此想清标，凛然疑在目。

安得两翅长，高举逐黄鹄。飞去堕君前，绸缪论心曲。
归自豫章，复过西山
杨万里（宋代）

一眼苕花十里明，忽疑九月雪中行。
我行莫笑无驺从，自有西山管送迎。
快阁次文丞相韵
江源（明代）

万里间关执汉幢，百年誓不此心降。匿孤今日难存赵，击楫何心更渡江。

忠愤填胸终死国，皇天无意再兴邦。可怜快阁题诗处，千古风云护夜窗。
秋夜即事
施枢（宋代）

断雨寒云过暝窗，落桐叶叶是凄凉。
楚山不入清宵梦，月影蛩声满桂芗。